Գրիգորի Կրավչենկո

Գրիգորի Կրավչենկո (, ), կործանիչ ավիադիվիզիայի հրամանատար, ավիացիայի գեներալ-լեյտենանտ, ԽՍՀՄ կրկնակի հերոս։

Ծնվել է Դնեպրոպետրովսկի մարզի Գոլուբովկա գյուղում։ Դեռ պատանի հասակում Ուրալի գյուղական երիտասարդության դպրոցում հրապուրվում է ավիացիայով, ընտրվում Պաջըավիաքիմիայի կոմիտեի նախագահ և կազմակերպել է ավիախմբակ։ 1931 թվականի ՀամԼԿԵՄ IX համագումարից հետո Գրիգորին ուղարկվեց Կաչինսկի օդաչուական ռազմական դպրոցը։ Եռամյա ծրագիրը անցնում է 11 ամսում։ Քսան տարեկանում ավարտում է օդաչուների դպրոցը և, որպես թռիչքի գերազանց վարպետ, թողնվում դպրոցում որպես հրահանգիչ։ 1933 թվականից Կրավչենկոն օղակի հրամանատար էր հատուկ նշանակության ավիաբրիգադում։ Նա կատարում է նոր տեխնիկայի բազմակողմանի փորձարկում և պատրաստում է փորձարկող օդաչուների կադրեր։

1937 թվականին մասնակցում է չին-ճապոնական պատերազմին։ Հենց առաջին մարտում նա կործանում է հակառակորդի երկու ինքնաթիռ։ Այդ պատերազմում նա պաշտպանում է Կանտոնի, Խանկոուի և մյուս քաղաքների օդային մատույցները։ Չինացիները նրա ջոկատը անվանում էին «Արդարության սուր»։ 1939 թվականի փետրվարի 22-ին Կրավչենկոն արժանանում է Խորհրդային Միության հերոսի կոչման «Խորհրդային Միության պաշտպանական հզորության ամրապնդման վերաբերյալ կառավարության հատուկ առաջադրանքները օրինակելիորեն կատարելու և հերոսություն ցուցաբերելու համար»։ Նույն տարվա ամռանը նա կրկին մարտնչում է ճապոնացիների դեմ՝ ետ մղելով նրանց հարձակումը Մոնղոլիայի Ժողովրդական Հանրապետության վրա։ Միայն վճռական մարտերի 8 օրվա ընթացքում մայոր Կրավչենկոյի գունդը ոչնչացնում է թշնամու 75 ինքնաթիռ, որոնցից ավելի քան տասը խփում է հրամանատարը։ 1939 թվականի օգոստոսի 29-ին «մարտական առաջադրանքները օրինակելիորեն կատարելու և աչքի ընկնող հերոսության համար» Կրավչենկոն և Գրիցևեցը պարգևատրվում են «Ոսկե մեդալով» և դառնում Խորհրդային Միության առաջին կրկնակի հերոսները։ Կրավչենկոյի գունդը արժանանում է Կարմիր դրոշի շքանշանի։

Հայրենական մեծ պատերազմի տարիներին Կրավչենկոն կործանիչ ավիացիոն դիվիզիայի հրամանատար էր, որը մարտնչում էր Լենինգրադի, Կալինինի, Արևմտյան, Բրյանսկի, Վոլխովի ռազմաճակատներում, այնուհետև հատուկ խմբավոր հրամանատար էր։ Զոհվել է մարտի ժամանակ։ Նրա աճյունասափորը Կրեմլի որմնախորշում է դրել ճակատայինների պատվիրակ գնդապետ Լոբանը։

Ծանոթագրություններ 

Խորհրդային Միության կրկնակի հերոսներ
Երկրորդ համաշխարհային պատերազմի մասնակիցներ
Կարմիր դրոշի շքանշանի ասպետներ
Լենինի շքանշանի ասպետներ
Հայրենական պատերազմի 2-րդ աստիճանի շքանշանակիրներ